ES UN UKRAINAS ASOCIĀCIJAS KOMITEJAS TĀS TIRDZNIECĪBAS KOMITEJAS SASTĀVĀ LĒMUMS Nr. 1/2021

(2021. gada 22. novembris),

ar ko groza Asociācijas nolīguma starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, XVII pielikuma XVII papildinājuma 3. daļu (Noteikumi attiecībā uz telesakaru pakalpojumiem), XVII papildinājuma 4. daļu (Noteikumi attiecībā uz pasta un kurjeru pakalpojumiem) un XVII papildinājuma 5. daļu (Noteikumi attiecībā uz starptautisko jūras pārvadājumu pakalpojumiem) [2021/2219]

ASOCIĀCIJAS KOMITEJA TĀS TIRDZNIECĪBAS KOMITEJAS SASTĀVĀ,

ņemot vērā Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (1) (“nolīgums”), un jo īpaši tā 465. panta 3. punktu un tā XVII pielikuma 11. pantu,

tā kā:

(1) Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (“nolīgums”), stājās spēkā 2017. gada 1. septembrī.

(2) Nolīguma preambulā un 1. panta 2. punkta d) apakšpunktā ir apstiprināta Pušu vēlme atbalstīt reformu procesu Ukrainā, cita starpā ar tiesību aktu tuvināšanu, tādējādi veicinot turpmāku ekonomisko integrāciju un politiskās saiknes starp ES un Ukrainu padziļināšanos.

(3) Nolīguma 114., 124. un 138. pantā Puses atzīst, cik svarīgi ir tuvināt spēkā esošos Ukrainas tiesību aktus ES tiesību aktiem telesakaru pakalpojumu nozarē, pasta un kurjeru pakalpojumu nozarē un starptautisko jūras pārvadājumu pakalpojumu nozarē. Ukrainai ir jānodrošina, ka tās spēkā esošie un turpmāk pieņemtie tiesību akti tiks pakāpeniski pielāgoti ES acquis. Šādu tuvināšanas procesu pakāpeniski paplašinās attiecībā uz visiem ES acquis elementiem, kas minēti nolīguma XVII pielikumā.

(4) Nolīguma XVII pielikuma XVII papildinājuma 3. daļā (Noteikumi attiecībā uz telesakaru pakalpojumiem), XVII papildinājuma 4. daļā (Noteikumi attiecībā uz pasta un kurjeru pakalpojumiem) un XVII papildinājuma 5. daļā (Noteikumi attiecībā uz starptautisko jūras pārvadājumu pakalpojumiem) uzskaitītajā ES acquis kopš nolīguma teksta parafēšanas 2012. gada 30. martā ir notikušas būtiskas izmaiņas. Minētās izmaiņas būtu jāatspoguļo minētajos papildinājumos.

(5) Saskaņā ar nolīguma XVII pielikuma 4. panta 2. punktu tiklīdz Ukraina uzskata, ka konkrēts ES tiesību akts ir pienācīgi ieviests un īstenots, Ukrainai ir jāiesniedz attiecīgās transponēšanas tabulas kopā ar Ukrainas īstenošanas tiesību akta oficiālu tulkojumu angļu valodā Asociācijas komitejas tās Tirdzniecības komitejas sastāvā ES sekretāram, lai Eiropas Komisija varētu sākt XVII papildinājuma 6. daļā paredzēto novērtējumu,

IR PIEŅĒMUSI ŠO LĒMUMU.

1. pants 1. Nolīguma XVII pielikuma XVII papildinājuma 3. daļu (Noteikumi attiecībā uz telesakaru pakalpojumiem) aizstāj ar šā lēmuma 1. pielikumu. 2. Nolīguma XVII pielikuma XVII papildinājuma 4. daļu (Noteikumi attiecībā uz pasta un kurjeru pakalpojumiem) aizstāj ar šā lēmuma 2. pielikumu. 3. Nolīguma XVII pielikuma XVII papildinājuma 5. daļu (Noteikumi attiecībā uz starptautisko jūras pārvadājumu pakalpojumiem) aizstāj ar šā lēmuma 3. pielikumu.

2. pants Šis lēmums ir sagatavots angļu, bulgāru, čehu, dāņu, franču, grieķu, horvātu, igauņu, itāliešu, latviešu, lietuviešu, maltiešu, nīderlandiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un ukraiņu valodā, un visi teksti ir vienlīdz autentiski.

3. pants Šis lēmums stājas spēkā tā pieņemšanas dienā.

Briselē, 2021. gada 22. novembrī Asociācijas komitejas tās Tirdzniecības komitejas sastāvā vārdā – priekšsēdētājs Léon DELVAUX sekretāri Alberto FERNÁNDEZ-DÍEZ Oleksandra NECHYPORENKO

(1) OV L 161, 29.5.2014., 3. lpp.